Робърт Грейвс
Предупреждение към децата

Превод от английски: Кръстьо Станишев, —

chitanka.info

Деца, ако имате смелост да си помислите

за величието, необикновеността, безкрайността

на този ценен и огромен свят,

във който, казвате, че вий живеете,

тогава вие мислите за следното:

за кубчета, чиито стени са пъстри,

червени и зелени, топлокафяви,

чиито стени са жълти мрежи, чиито стени

са бели и черни купчини от домино.

Един добре увит пакет в кафява хартия

връвта му да развържеш те примамва.

В пакета — малък остров,

на острова — дърво голямо,

а на дървото — люспест плод.

Махни му люспите и обели кората:

в сърцевината му ще видиш

пак кубчетата с изпъстрени стени,

червени и зелени, топлокафяви,

чиито стени са жълти мрежи, чиито стени

са бели и черни купчини от домино.

Един добре увит пакет в кафява хартия —

връвта му оставете неразвързана:

защото този, който се осмели да го разопакова,

ще се намери вътре изведнъж във него,

на острова, в плода,

около него кубчета ще има,

ще се намери ограден от пъстри кубчета

червени и зелени, топлокафяви,

от кубчета, чиито стени са жълти мрежи,

и бели и черни купчини от домино.

И все същият пакет, увит в кафява хартия,

на скута му неразопакован ще стои.

И ако тогава той се осмели да си помисли за

величието, необикновеността, безкрайността

на този ценен и огромен свят,

във който, казвате, че вий живеете —

тогава той пакета ще развърже.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.